
Informatīvais ziņojums “Par Sabiedrības integrācijas fonda darbības uzlabojumu priekšlikumiem”
	Iebildums
Ogres novada pilsoniskās sadarbības un attīstības biedrība ir iepazinusies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem.
Piedāvātais risinājums pēc būtības virza SIF uz faktisku likvidāciju un ir pretrunā ar neatkarīga audita un starpinstitūciju darba grupas secinājumiem, kas par optimālāko risinājumu atzina SIF saglabāšanu un nostiprināšanu kā pārresorisku, centralizētu finansējuma administrēšanas mehānismu. Programmu sadalīšana palielinātu administratīvās izmaksas un slogu, radītu atšķirīgas finansējuma piešķiršanas un uzraudzības prasības, vājinātu kopējo pārskatāmību un apdraudētu SIF uzkrātās kompetences saglabāšanu. Tas īpaši negatīvi ietekmētu mazas, jaunas un reģionālas NVO.
Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā mandātu un nodalot finansējuma administrēšanu no tiešas projektu īstenošanas.

SIF atbalsts mūsu biedrībai ir devis iespēju mērķtiecīgi un pēctecīgi stiprināt pilsonisko sabiedrību Ogres novadā – izveidot un attīstīt NVO sadarbības tīklu, veicināt regulāru dialogu starp nevalstiskajām organizācijām, iedzīvotājiem, pašvaldību un valsts institūcijām, kā arī stiprināt kopienu noturību un gatavību krīzes situācijām. Ar SIF atbalstu esam varējuši ne tikai īstenot atsevišķus pasākumus, bet vairāku gadu garumā secīgi attīstīt iesākto darbu – no Ogres novada NVO izpētes un sadarbības tīkla veidošanas līdz sabiedrības drošības, līdzdalības un kopienu rīcībspējas stiprināšanai. Šāda finansējuma pieejamība ļauj organizācijai uzņemties un profesionāli īstenot sabiedrībai nozīmīgus uzdevumus, kuri bez publiskā atbalsta mūsu mēroga biedrībai nebūtu paveicami tādā apjomā un kvalitātē. Tādēļ mums ir būtiski, lai arī turpmāk NVO būtu pieejama vienota, saprotama un profesionāli administrēta SIF finansējuma sistēma.

 
Piedāvātā redakcija
Tādēļ Ogres novada pilsoniskās sadarbības un attīstības biedrība aicina pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām.

